ಆ.15ರ ಬಳಿಕ ನಟ ಯಶ್ ಅವರ ಕೆಜಿಎಫ್ ಚಾಪ್ಟರ್ 2 ಚಿತ್ರೀಕರಣ ಆರಂಭ ಬೆಂಗಳೂರು,ಅ.3 ಹಿ.ಸ : ಭಾರತದಾದ್ಯಂತ ಲಾಕ್ ಡೌನ್ ನಿರ್ಬಂಧ ಸಡಿಲಿಕೆ ಆಗುತ್ತಿದ್ದಂತೆ ಕನ್ನಡ ಚಿತ್ರೋದ್ಯಮ ಕೂಡ ತನ್ನ ಚಟುವಟಿಕೆಗಳನ್ನು ನಿಧಾನವಾಗಿ ಪುನರಾರಂಭಿಸಲು ತಯಾರಿ ನಡೆಸುತ್ತಿದೆ. ಚಿತ್ರದ ಕೊನೆಯ ಭಾಗದ ಚಿತ್ರೀಕರಣದಲ್ಲಿರುವ ಚಿತ್ರತಂಡ ಮತ್ತೆ ಕೆಲಸ ಆರಂಭಿಸಲು ಸಜ್ಜಾಗಿವೆ.ಕೆಜಿಎಫ್ ಚಾಪ್ಟರ್2 ಚಿತ್ರೀಕರಣ ಈ ತಿಂಗಳ 15ರ ಬಳಿಕ ಆರಂಭವಾಗಲಿದೆ ಎಂಬ ಮಾಹಿತಿ ಚಿತ್ರತಂಡದಿಂದ ಹೊರಬಿದ್ದಿದೆ. ನಟ ಯಶ್ ನಟನೆಯ ಪ್ರಶಾಂತ್ ನೀಲ್ ನಿರ್ದೇಶನದ ಕೆಜಿಎಫ್ ಚಾಪ್ಟರ್ 2 ಇನ್ನು 25 ದಿನಗಳ ಶೂಟಿಂಗ್ ಬಾಕಿಯಿರಿಸಿಕೊಂಡಿದೆ. ಶೇಕಡ 90ರಷ್ಟು ಭಾಗದ ಚಿತ್ರೀಕರಣ ಪೂರೈಸಿರುವ ತಂಡ ಇನ್ನು ಫೈಟಿಂಗ್ ದೃಶ್ಯಗಳು ಮತ್ತು ಕೆಲ ಸನ್ನಿವೇಶಗಳ ಚಿತ್ರೀಕರಣ ಉಳಿಸಿಕೊಂಡಿದೆ.ಬೆಂಗಳೂರಿನ ಮಿನರ್ವ ಮಿಲ್ಸ್ ಹತ್ತಿರ ದೊಡ್ಡ ಸೆಟ್ ಹಾಕಲಾಗಿದ್ದು, ಅಲ್ಲಿ ಇನ್ನುಳಿದ ಶೆಡ್ಯೂಲ್ ನ ಮೊದಲ ಭಾಗದ ಚಿತ್ರೀಕರಣ ನಡೆಯಲಿದೆ. ಕೆಜಿಎಫ್ ಚಾಪ್ಟರ್ 2 ತಂಡದ ಕಾರ್ಯಕಾರಿ ನಿರ್ಮಾಪಕ ಕಾರ್ತಿಕ್ ಗೌಡ ಅವರು ಈ ಸುದ್ದಿಯನ್ನು ಖಚಿತಪಡಿಸಿದ್ದಾರೆ.ಕೆಜಿಎಫ್ ಚಿತ್ರವನ್ನು ಭಾರೀ ಬಜೆಟ್ ನೊಂದಿಗೆ ತಯಾರಿಸಿ ದೊಡ್ಡ ಮಟ್ಟದಲ್ಲಿ ಹಿಟ್ ಆಗಿತ್ತು. ಇದೀಗ ಕೆಜಿಎಫ್2ವನ್ನು ಇನ್ನೂ ಅದ್ದೂರಿಯಾಗಿ ಚಿತ್ರತಂಡ ತಯಾರಿಸುತ್ತಿದ್ದು ಕೋವಿಡ್19 ಸೋಂಕಿನ ಮಧ್ಯೆ ಸುರಕ್ಷಿತ ಕ್ರಮಗಳನ್ನು ಕೈಗೊಂಡು ಚಿತ್ರೀಕರಣ ನಡೆಸಲು ತಂಡ ಮುಂದಾಗಿದೆ.ಅಕ್ಟೋಬರ್ 23ರಂದು ಕೆಜಿಎಫ್ 2 ತೆರೆಗೆ ಬರಲಿದೆ ಎಂದು ಈ ಹಿಂದೆ ಘೋಷಿಸಿದ್ದರೂ ಕೂಡ ಇಂದಿನ ಪರಿಸ್ಥಿತಿಯಿಂದಾಗಿ ಅಂದೇ ತೆರೆಗೆ ಬರಲಿದೆಯೇ ಅಥವಾ ಮುಂದೂಡಲ್ಪಡುತ್ತದೆಯೇ ಎಂದು ಚಿತ್ರತಂಡ ಇನ್ನೂ ತೀರ್ಮಾನಿಸಿಲ್ಲ.ಹಿಂದುಸ್ತಾನ ಸಮಾಚಾರಎಂ.ಎಸ್ ಯ.ಮ